V. Jánoš, poslanec: (2009-04-29):
Pán poslanec, chcel by som zdôrazniť aj jednu dôležitú vec úplne otvorene. Predloženým pozmeňujúcim návrhom, ktorý som zatiaľ nemal možnosť vidieť, preto som reagoval, pretože na výbore ste sám povedali, že na výbore ho nepredložíte, že predložíte ho teraz, ako ste spravili, ja som ho ešte nevidel do tejto chvíle, mal som možnosť prvý raz si ho vypočuť, posúvate celý tento návrh zákona do tej prvej fázy, keď vlastne došlo k vážnemu rozkolu, pán poslanec, k vážnemu rozkolu medzi zamestnávateľom a odborovým zväzom. Aj preto došlo k sérii rokovaní, ktoré sme spolu iniciovali a ktoré sa konali konkrétne 18. decembra 2008, 8. decembra 2008 a, ak sa nemýlim, tak podľa zápisnice 7. januára 2009, odkiaľ mi dovoľte zacitovať. Nebudem vás otravovať s tými zápisnicami, ale dovoľte mi zacitovať z toho posledného sedenia, pán poslanec Kotian aj ostatní, ktoré sa konalo už spomenutý deň 7. januára 2009, kde boli zúčastnení jednak skupina zamestnávateľov, najväčších zamestnávateľov v oblasti baníctva, a, samozrejme, Odborový zväz baní, geológie a naftového priemyslu za účasti jej predsedu pána Škrobáka. A teraz uvediem ten citát zo zápisnice: „Zástupcovia zamestnancov a zástupcovia zamestnávateľov sa oboznámili s definitívnou podobou návrhu zákona. Obe strany,“ podotýkam ešte raz, „obe strany zhodne potvrdili, že v takejto podobe návrh zákona v plnom rozsahu podporujú.“ Keďže, pán poslanec, ja som typ človeka, ktorý si ctí dohodu, ešte raz podotýkam, ktorý si ctí dohody, nie je možné, aby som ja aj z mojej pozície navrhovateľa išiel nad rámec týchto dohôd, ktoré sme spečatili na poslednom našom stretnutí 7. januára 2009. Jednoducho nemám na to mandát, aj keď si možno niekto myslí, že mám na to mandát. Ale morálny mandát na to nemám, pán poslanec, aby som išiel mimo rámca dohôd, ktorými sme sa zaviazali, s odborovým zväzom a, samozrejme, aj so skupinou najväčších zamestnávateľov v rámci Slovenskej republiky. Preto rešpektujem podobu zákona, ktorú som tu predložil, a jednoducho nechcem ísť nad rámec tejto dohody. Čo sa týka vášho pozmeňujúceho návrhu, ja osobne, pán poslanec, nie som proti, veď v podstate dajme osobitný banícky príplatok aj ľuďom, keď vám mám povedať otvorene, ktorí neodpracovali 15 rokov v bani. Prečo sa nebavíme, odpracuješ 5 rokov, 10 rokov, dostaneš osobitný banícky príplatok. Ja osobne by som bol za. Ja osobne by som bol za, bez toho, aby sme robili súbeh trvania zamestnania do 50 rokov veku života, čo ste vlastne pozmenili svojím pozmeňujúcim návrhom. Ja viem, že to nie je o tom, pán Kotian, o tých pätnástich rokoch, 15 rokov tam zostáva, mne to je jasné, ja som to pochopil, ja hovorím, poďme aj ďalej. Prečo 15 rokov? Mne osobne sa zdá veľa byť 15 rokov v bani. Vám sa to zdá možno tiež. Keď sa opýtate baníkov, povedia vám, je to tvrdá, namáhavá, nebezpečná práca, ako ste sám podotkli. Je to veľa. A u mnohých baníkov sa to prejaví aj na zdraví. Avšak treba povedať aj B. Ak ste sa oboznámili so súčasnou situáciou, povedzme, v Hornonitrianskych baniach, akciovej spoločnosti, viete, že situácia je podstatne rozdielna, aká bola pred rokom, dvomi alebo piatimi rokmi, pán poslanec. Rozdielna je v tom, že svetová hospodárska a finančná kríza úplne mení trh práce. Dnes je situácia v Hornonitrianskych baniach asi taká, že je veľký záujem, nechcem povedať, že je obrovský, aj o profesiu baníka, pretože, povedzme aj B, príjem baníka, ktorý robí na produktívnych prácach, ktoré ste mali možnosť si aj vy skúsiť, je ďaleko iný ako je priemer príjmu v národnom hospodárstve, mám tým na mysli ďaleko, ďaleko vyšší priemer ako priemer v národnom hospodárstve. Tým nechcem povedať, že to je dosť. Samozrejme, poďme za to, zvýšme im to. Aj toto je jedna z foriem, ako pomôcť baníkom už v tom pokročilejšom veku. A keď pripomienkujete, pán poslanec Kotian, aby sme vylúčili z toho ten súbeh veku 50 rokov, súbeh zamestnania do dožitia veku 50 rokov, no ja sa pýtam: V dnešnej situácii, keď mnohí ľudia prichádzajú zo zahraničia, vracajú sa domov na Slovensko, kde prišli o zamestnanie a dnes sa hlásia v bani, nie je to pozitívum? Bavil som sa s mnohými baníkmi, pán poslanec, s mnohými radovými baníkmi. Ani odborári to neboli, ani manažment, ani strední, nieto ešte vysokí, ale radoví baníci, raziči. Bavím sa s nimi, veľmi často sa s nimi stretávam. Sú to moji susedia. Hovoria, že majú istotu, majú istotu zamestnania. V súvislosti s tým čo spomenula aj pani Sárközy, ktorá vystúpila v rozprave, k tomu sa tiež vyjadrím, treba podotknúť, že mať v dnešnej dobe zamestnanie je obrovské pozitívum. A môžem potvrdiť, že región hornej Nitry, ktorý je poznamenaný roky, desaťročia ťažbou hnedého energetického uhlia, môže byť vďačný aj takým spoločnostiam, ako sú Hornonitrianske bane, ale aj ďalším, ako sú elektrárne, chemické závody, samozrejme, veľké podniky. Súhlasím, absolútne s tým súhlasím, že je, vďaka Bohu, taká relatívne nízka miera nezamestnanosti v našom regióne, aká je. Zatiaľ, podotýkam, zatiaľ aj vďaka baníctvu sa hospodárska a finančná kríza nejakou výrazne negatívnou mierou nedotkla nášho regiónu. Vďačí tomu aj všeobecný hospodársky záujem, ktorý deklarovala táto vláda na čele s Robertom Ficom. Strana Smer – sociálna demokracia jasne deklarovala podporu baníctva aj všeobecným hospodárskym záujmom. Ja verím, že strana Smer – sociálna demokracia, tak ako tu bolo podotknuté, ktorú veľmi zaujímajú sociálne podmienky ľudí, bude aj naďalej pokračovať v podpore baníctva, energetiky na Slovensku. Veľmi ľahko je doviezť uhlie z iných krajín, ale čo doma, čo naši baníci. Na to už nikto nevie odpovedať. Pani poslankyňa Sárközy, ja budem stručný, pretože ja si myslím, že som vám odpovedal aj na výbore. Ale mám tu fotokópiu, ak vám stačí uznesenie vlády Slovenskej republiky zo dňa 1. apríla, ktoré v bode C ukladá ministrovi financií zabezpečiť každoročné finančné prostriedky na zvýšené nároky štátneho rozpočtu v kapitole Ministerstva hospodárstva Slovenskej republiky počnúc rokom 2009 o sumu 73,6 mil. Sk, alebo inak, 2,4 mil. eur. Keď sa ma pýtate, ako to spraví minister financií, alebo podobné otázky mi dávate, neviem vám na to odpovedať. Keď budem minister financií, tak vám na to určite odpoviem. Ďakujem veľmi pekne za pozornosť.